DA Den Europæiske Unions Tidende C 197/14

Offentliggørelse af en ansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

2009/C 197/09

Denne offentliggørelse giver ret til at gøre indsigelse mod ansøgningen, jf. artikel 7 i Rådets forordning (EF) nr. 510/2006. Eventuelle indsigelser skal være Kommissionen i hænde senest seks måneder efter datoen for offentliggørelsen.

RESUMÉ

RÅDETS FORORDNING (EF) Nr. 510/2006

»COLLINE PONTINE«

EF-Nr.: IT-PDO-0005-0499-28.09.2005

BOB ( X ) BGB ( )

Dette resumé indeholder hovedelementerne af varespecifikationen til information.

1. Medlemsstatens ansvarlige myndighed:

Navn: Ministero delle Politiche Agricole e Forestali Adresse: Via XX Settembre 20 00187 Roma RM ITALIA Tlf. +39 0646655104 Fax +39 0646655306 E-mail: saco7@politicheagricole.it

2. Sammenslutning:

Navn: Associazione Provinciale Produttori Olivicoli di Latina Adresse: Via Don Minzoni 04100 Latina LT ITALIA Tlf. +39 0773 668957 Fax +39 0773 668957 E-mail: aspollatina@libero.it Sammensætning: Producent/Forarbejdningsvirksomhed ( X ) Andre ( )

3. Produktets art:

Kategori 1.5 — Fedtstoffer — Ekstra jomfruolie

4. Varespecifikation:

(Resumé af kravene i henhold til artikel 4, stk. 2, i forordning (EF) nr. 510/2006)

4.1. Navn:

»Colline Pontine«

4.2. Beskrivelse:

Ekstra jomfruolie med følgende fysiske og kemiske egenskaber:

FYSISK-KEMISK VURDERING Samlet syreindhold udtrykt som oliesyre er under eller lig med 0,6 g pr. 100 g olie Peroxidtallet er lig med eller under 12 Polyphenolværdien er over 100 mg/kg Indholdet af oliesyre lig med eller over 72 %

ORGANOLEPTISK BESKRIVELSE: farven er stærkt grøn til gul med et gyldent islæt. Farven hænger sammen med høsttidspunktet for olivensorten Itrana, som takket være den gradvise modning kan påbegyndes i november og strække sig til den 31. januar det følgende år. Dette særlige træk ved sorten betyder, at producenterne og forarbejderne af ekstra jomfruolie »Colline Pontine« kan planlægge olivenhøsten under hensyntagen til de forskellige sæsonbetingede faktorer (vejrforhold, mængden af oliven i olivenlundene). Hvad aromaen angår, udmærker ekstra jomfruolie »Colline Pontine« sig ved en moderat til kraftig frugtig aroma af grøn oliven, med en eftersmag af mandel og en typisk note af duftende græs. Karakteristisk duft af (grøn) tomat med et let til moderat bittert/skarpt anstrøg. ORGANOLEPTISKE EGENSKBABER MEDIAN Defekter 0 Frugtig 4-7 Bitter 3-5 Skarp 3-5 Tomat 3-6

Ekstra jomfruolie bob »colline pontine« dop fremstilles af følgende olivensorter:

— »Itrana«: 50 % til 100 %

— »Frantoio« og »Leccino«: op til 50 %

— Andre sorter: højst 10 %

4.3. Geografisk område:

Produktionsområdet for BOB »Colline Pontine« er beliggende i følgende kommuner i provinsen Latina, regionen Lazio:

Aprilia, Bassiano, Campodimele, Castelforte, Cisterna di Latina, Cori, Fondi, Formia, Itri, Lenola, Maenza, Minturno, Monte San Biagio, Norma, Priverno, Prossedi, Roccagorga, Rocca Massima, Roccasecca dei Volsci, Santi Cosma e Damiano, Sermoneta, Sezze, Sonnino, Spigno Saturnia, Terracina.

4.4. Bevis for oprindelse:

De enkelte faser i produktionsprocessen overvåges, idet input og output for hver fase dokumenteres. Produktets sporbarhed sikres på denne måde og ved, at de dyrkede parceller, producenterne, oliemøllerne og pakkevirksomhederne opføres i særlige registre hos kontrolorganet, og ved, at de producerede mængder indberettes til kontrolorganet. Alle fysiske og juridiske personer, der er opført i de pågældende registre, underkastes kontrol fra kontrolorganets side efter angivelserne i varespecifikationen og den dertil hørende kontrolplan.

4.5. Produktionsmetode:

Ifølge varespecifikationen skal jorden underkastes mekanisk overfladebearbejdning, der samtidig tjener til ukrudtsbekæmpelse. Tilsåning med græs er tilladt. Kemisk ukrudtsbekæmpelse er tilladt. For at eliminere eller minimere forekomsten af pesticidrester på olivenfrugterne skal plantebeskyttelse ske efter kontrollerede metoder. Produktionen må ikke overstige 100 kg pr. olivenplante. Høsten skal foregå manuelt eller mekanisk, idet det sikres, at olivenfrugterne ikke bliver liggende på jorden under høsten. Der skal under alle omstændigheder anvendes net, og naturligt nedfaldne oliven må ikke indgå i høsten. Høsten finder sted fra den første modning af frugterne indtil den 31. januar. Anvendelse af kemiske midler, der fremkalder eller fremskynder olivenfrugternes nedfald (frugtløsningsmidler), er ikke tilladt. Til transport af oliven anvendes vaskbare beholdere forsynet med lufthuller. Det er tilladt at anvende beholdere af rustfrit stål eller af andre vaskbare materialer til fødevarebrug, forudsat at de heri transporterede oliven forarbejdes samme dag. De høstede oliven skal under alle omstændigheder presses senest 48 timer efter plukning. Det er strengt forbudt at anvende kemiske og/eller biologiske hjælpestoffer og mekaniske hjælpestoffer (talkum). Til udvindingen kan derfor kun anvendes fysisk-mekaniske processer, der kan sikre, at olien i videst mulig grad bevarer sine oprindelige egenskaber. Bladene skal fjernes og olivenfrugterne vaskes for at eliminere eventuelle pesticidrester eller fremmedlegemer. Ved udvindingen af olivenolien er det kun tilladt at anvende mekaniske og fysiske forarbejdningsmetoder, der kan sikre, at olien bevarer olivenfrugtens særlige egenskaber. Olivenpastaen skal have en temperatur på højst 33 °C ved presningen, som må vare højst 50 minutter. Forarbejdningsmetoden benævnt »ripasso« er ikke tilladt, og det samme gælder anvendelse af produkter med kemisk eller biokemisk virkning eller talkum. Olieudbyttet må ikke overstige 27 % af olivenfrugternes vægt. Ekstra jomfruolie med den beskyttede oprindelsesbetegnelse »Colline Pontine« må produceres efter økologiske dyrkningsmetoder. Produktet sælges til konsum i beholdere (på højst 5 l) af mørkt glas, porcelæn eller rustfri metalfolie produceret efter de gældende bestemmelser. De er forsynet med den nedenfor beskrevne etiket. Olien kan også pakkes i portionspakninger (10 ml) af aluminiumfolie og passende godkendte syntetiske materialer. De skal være påført de lovbefalede oplysninger og et løbenummer fra kontrolorganet. Produktionen af olivenfrugterne samt forarbejdningen og påfyldningen af ekstra jomfruolivenolie med den beskyttede oprindelsesbetegnelse »Colline Pontine« skal finde sted inden for det under punkt 4.3 nævnte produktionsområde med henblik på at mindske risikoen for forringelse eller tab af produktets organoleptiske egenskaber i faserne mellem udvinding, lagring og certificering. Risikoen for forringelse af produktets kvalitet som følge af udsætning for lys, varme og luftens ilt øges mærkbart, hvis produktet transporteres uden for produktionsområdet.

4.6. Tilknytning:

Ekstra jomfruolie BOB »Colline Pontine« har typiske egenskaber, som kan tilskrives jordbundsforholdene og, ikke mindst, sorten »Itrana«, som ikke dyrkes så intensivt andre steder. Ved dyrkning i det i punkt 4.3 beskrevne område forlenes denne sort med særlige kvalitetsmæssige egenskaber, som giver ekstra jomfruolien »Colline Pontine« en markant og særegen smag.

Ekstra jomfruolien »Colline Pontine« kan bedst beskrives som »harmonisk«, hvilket kan tilskrives en usædvanlig gunstig synergi mellem de faktorer, der er bestemmende ikke blot for egenskabernes kvalitet, men også for deres homogenitet. Denne olie værdsættes derfor af en meget stor forbrugerkreds.

I produktionsområdet (punkt 4.3) består jorden generelt af kompakt sandsten fra den øvre kridttid. Jordbund af denne art, der ofte kun er dækket af et tyndt lag dyrkbar jord, er stærkt permeabel og tør for en stor del af året. Området har middelhavsklima med milde vintertemperaturer, der kun sjældent når ned under 0 °C. Olivendyrkning er fremherskende i det bakkede område i provinsen Pontina. Den strækker sig i et næsten ubrudt bånd fra Rocca Massima e Cori mod sydøst til kommunerne Minturno og Castelforte ved grænsen til provinsen Napoli.

Olivensorten Itrana, også kaldt Oliva di Gaeta, Trana, Oliva Grossa og Cicerone, er absolut fremherskende i produktionsområdet for ekstra jomfruolie »Colline Pontine« og tegner sig for hele 70 % af olivendyrkningen. Der er en helt særlig tilknytning mellem sorten Itrana og det geografiske område (punkt 4.3). Synonymet »Oliva di Gaeta« viser, at dyrkningen af denne sort har rødder i gammel tid, og at den derefter har bredt sig fra området Gaeta, Itri og Formia til den romerske kirkestat og derefter til hele Pontina-provinsens bakke- og bjergområde. Den stadig videre udbredelse af sorten Itrana er derfor et resultat af århundreders dyrkning. Da en del af produktionen (Gaeta-oliven) gennem flere århundreder er blevet brugt og skattet som spiseoliven, sælges Itrana-sorten også som spiseoliven. Især som følge af den gradvise modning finder høsten af disse oliven sted meget sent.

Terrænet, olivenlundenes beliggenhed, klimaet og sortssammensætningen bidrager tilsammen til den vigtigste egenskab ved ekstra jomfruolie »Colline Pontine«, nemlig ligevægt og harmoni. Når sorten Itrana dyrkes i andre italienske produktionsområder, har olien ikke det samme indhold af syrer og polyphenoler og ikke den samme bitterhed og skarphed. Dette bekræftes også af nylige undersøgelser foretaget af regionen Lazio, Arsial Lazio, I.S.O.L. (Istituto Sperimentale per l’Olivicoltura) Sez. di Spoleto og Università degli Studi di Roma »La Sapienza« som led i det regionale program for forbedring af oliekvaliteten (finansieret af EU i medfør af forordning (EF) nr. 2407/2001.

Ekstra jomfruolie »Colline Pontine« har en frugtig græsagtig, mere eller mindre intens smag, med et harmonisk bittert/skarpt anstrøg og en enestående duft af grøn tomat, som ikke findes i olie fra andre hverken nærliggende eller fjerntliggende områder.

Disse egenskaber er blevet anerkendt gennem en række vigtige nationale og internationale kvalitetspræmier, helt tilbage fra 1872, og gennem talrige historiske optegnelser. Det er jordbunds- og klimaforholdene og de anvendte sorter, der giver olien dens enestående præg, der igen skyldes det harmoniske forhold mellem de forskellige organoleptiske egenskaber. I provinsen Pontina, og især i olivenlundene i de bakkedrag, hvor produktionsområdet ligger, er olivendyrkningen tæt knyttet til samfundsstrukturen. Den har således i århundredernes løb været bestemmende for udviklingen i området og dermed for befolkningens liv gennem tiderne og har også været en vigtig faktor for områdets økonomi, som næsten udelukkende er baseret på olivendyrkning. Klimaet er mildt og dermed gunstigt for olivendyrkning. Produktionsområdet, som er bjergrigt og bakket med stenet til løs jord, ligger op mod bjergene Lepini, Ausoni og Aurunci. Terrænet hælder mod havet (sydvest). Området består af en godt 100 km lang terrasse med hældning mod havet og er dermed et af de største geografisk homogene områder i Italien. I olivenlundene har sorten »Itrana« været fremtrædende i århundreder. Denne sort er udbredt i Lazio, men ingen steder så stærkt som i provinsen Latina (i kommunerne Sonnino og Itri tegner den sig for 90 % af olivenplanterne). Træerne er veludviklede, selv om jordbundsforholdene er lidet gunstige som følge af den kraftige hældning.

Kirkestaten, som ikke blot søgte at afhjælpe problemerne i sumpområderne, udlovede med et edikt (der stadig opbevares i Latinas historiske arkiver) en præmie på 10 scudi for hver 100 oliventræer, der blev plantet. I 1786 blev således 48 901 ha beplantet med oliven. Også matriklen fra det 18. årh. viser, at olivendyrkningen var stærkt udbredt. Den italienske stat har gennem årene støttet den lokale olivendyrkning kommercielt ved at sørge for, at produktet blev udstillet på diverse messer. Under dræningen af sumpene blev der fortsat gjort fremstød for olivenolie fra området, bl.a. på internationale messer. I tiden med selvforsyning blev der trods mangelen på handel med udlandet investeret i olivendyrkning efter de nyeste metoder, som blev videreformidlet af tidens omrejsende lærestole i agronomi.

4.7. Kontrolorgan:

Funktionen som kontrolorganet er overdraget til et privat organ

Navn: 3A-PTA Adresse: Fraz. Pantalla 06050 Todi PG ITALIA Tlf. +39 07589572224 Fax +39 0758957257 E-mail: certificazione@parco3a.org Sito Web: http://www.parco3a.org

4.8. Mærkning:

Alle beholdere skal være forsynet med en lukkeanordning, som skal brydes ved første brug. Den beskyttede oprindelsesbetegnelse »Colline Pontine« skal angives på etiketten med klar og uudslettelig skrift og med en farve, som er i klar kontrast til etikettens farve, og som lader betegnelsen fremstå tydeligt blandt de øvrige oplysninger på etiketten. Navnet »Colline Pontine« skal påtrykkes etiketten med en skrift, der er større end alle andre tegn på etiketten og bagsideetiketten. Ordene »D.O.P. denominazione d’origine protetta« skal anføres lige under det geografiske navn »Colline Pontine« med samme skriftstørrelse. Det er tilladt at bruge henvisninger til navne, firmanavne eller private mærker, blot de er korrekte, ikke er af rosende karakter og ikke vildleder forbrugerne. Brug af navne på virksomheder, godser og gårde og deres beliggenhed og henvisning til pakning i en olivenbedrift eller sammenslutning af bedrifter beliggende i produktionsområdet er kun tilladt, hvis produktet udelukkende er fremstillet af oliven høstet i olivenlunde hørende til den pågældende bedrift. Produktionsåret skal anføres på forsideetiketten. Det er tilladt at anføre på etiketten, at olivenolien er økologisk produceret. BOB-logoet »Colline Pontine«, hvis egenskaber og farver er beskrevet nøje i varespecifikationen, består af tre gule doriske søjler set i perspektiv, derover ses en grå/grøn olivengren, som er større end søjlerne, og i baggrunden et bakket terræn. Billedet er omsluttet af en cirkel med ordene »Colline Pontine«. Logoet symboliserer den førromerske kultur og de tre bjergmassiver Lepini, Ausoni og Aurunci. Logoet kan anbringes adskilt fra etiketten, men på samme side.